Virallinen lehti nro C 313 , 12/10/1998 s. 0176



A4-0251/98 Päätöslauselma komission kertomuksista suhteiden kehittymisestä Turkin kanssa tulliliiton voimaantulon jälkeen (KOM(96)0491 - C4-0605/96 ja KOM(98)0147 - C4-0217/98) Euroopan parlamentti, joka - ottaa huomioon komission kertomukset suhteiden kehittymisestä Turkin kanssa tulliliiton voimaantulon jälkeen (KOM(96)0491 - C4-0605/96 ja KOM(98)0147 - C4-0217/98), - ottaa huomioon 13. joulukuuta 1995 antamansa puoltavan lausunnon yhteisön yhteisestä kannasta EY-Turkki-assosiointineuvostossa tulliliiton lopullisen vaiheen aloittamisesta ((EYVL C 17, 22.1.1996, s. 43.)), lausunnon ehdotuksesta neuvoston asetukseksi rahoitusyhteistyötä koskevan erityistoimen täytäntöönpanosta Turkin hyväksi ((EYVL C 17, 22.1.1996, s. 43.)), sekä päätöslauselman ihmisoikeustilanteesta Turkissa ((EYVL C 17, 22.1.1996, s. 46.)), - ottaa huomioon 18. tammikuuta 1996 antamansa päätöslauselman Turkin tilanteesta ja PKK:n tekemästä ehdotuksesta tulitauoksi ((EYVL C 32, 5.2.1996, s. 93.)), - ottaa huomioon 15. helmikuuta 1996 antamansa päätöslauselman Euroopan parlamentin, neuvoston ja komission 4. maaliskuuta 1975 antaman yhteisen julistuksen mukaisesti sovittelumenettelyn tuloksesta ja neuvoston vahvistamasta yhteisestä kannasta neuvoston asetuksen antamiseksi rahoitusyhteistyötä koskevan erityistoimen täytäntöönpanosta Turkin hyväksi ((EYVL C 65, 4.3.1996, s. 155.)), - ottaa huomioon 15. helmikuuta 1996 antamansa päätöslauselman Turkin provokatiivisista toimista ja Euroopan unionin jäsenvaltion suvereenien oikeuksien kiistämisestä ((EYVL C 65, 4.3.1996, s. 156.)), - ottaa huomioon 20. kesäkuuta 1996 antamansa päätöslauselman ihmisoikeuksista ja Turkin tilanteesta ((EYVL C 198, 8.7.1996, s. 208.)), - ottaa huomioon 18. heinäkuuta 1996 antamansa lausunnon ehdotuksesta neuvoston päätökseksi tulliliiton viimeistä vaihetta koskevan yhteisön kannan vahvistamismenettelyn käyttöön ottamisesta EY-Turkki-assosiointineuvoston päätöksellä 1/95 perustetussa tulliliiton sekakomiteassa ((EYVL C 261, 9.9.1996, s. 146.)), - ottaa huomioon 19. syyskuuta 1996 antamansa päätöslauselmat Turkin poliittisesta tilanteesta ((EYVL C 320, 28.10.1996, s. 187.)) ja tilanteesta Pohjois-Irakin turvallisuusvyöhykkeellä ((EYVL C 320, 28.10.1996, s. 189.)), - ottaa huomioon 24. lokakuuta 1996 antamansa päätöslauselman uskonnonvapauden loukkauksista Turkissa ((EYVL C 347, 18.11.1996, s. 162.)), - ottaa huomioon 12. joulukuuta 1996 antamansa päätöslauselman lehdistönvapaudesta ja ihmisoikeuksista Turkissa ((EYVL C 20, 20.1.1997, s. 143.)), - ottaa huomioon 13. maaliskuuta 1997 antamansa päätöslauselman Leyla Zanan vapauttamisesta ((EYVL C 115, 14.4.1997, s. 173.)), - ottaa huomioon 15. toukokuuta 1997 antamansa päätöslauselman tiedotusvälineiden vapaudesta Turkissa ((EYVL C 167, 2.6.1997, s. 156.)), - ottaa huomioon 12. kesäkuuta 1997 antamansa päätöslauselman kuolemanrangaistuksen poistamisesta ((EYVL C 200, 30.6.1997, s. 171.)), - ottaa huomioon 17. heinäkuuta 1997 antamansa päätöslauselman Turkin ja Pohjois-Irakin tilanteesta ((EYVL C 286, 22.9.1997, s. 258.)), - ottaa huomioon 18. marraskuuta 1997 antamansa lausunnon ehdotuksesta neuvoston päätökseksi tulliliiton viimeistä vaihetta koskevan yhteisön kannan vahvistamismenettelyn käyttöön ottamisesta EY-Turkki-assosiointineuvoston päätöksellä N:o 1/95 perustetussa tulliliiton sekakomiteassa (uudelleen kuuleminen) ((EYVL C 371, 8.12.1997, s. 34.)), - ottaa huomioon 15. tammikuuta 1998 antamansa päätöslauselman kurdipakolaisista ja Euroopan unionin kannasta ((EYVL C 34, 2.2.1998, s. 154.)), - ottaa huomioon 14. toukokuuta 1998 antamansa päätöslauselman Turkista ((Kyseisen istunnon pöytäkirja, osa II, kohta 12 c.)), jossa se ilmaisi olevansa tyrmistynyt Turkin ihmisoikeusjärjestön puheenjohtajaan Akin Birdaliin kohdistuneen hyökkäyksen johdosta, - ottaa huomioon Euroopan unionin ja Turkin tasavallan välisen assosiaationeuvoston 29. huhtikuuta 1997 tekemät johtopäätökset, - ottaa huomioon ulko- ja turvallisuusasiain sekä puolustuspolitiikan valiokunnan mietinnön ja budjettivaliokunnan, taloudellisten ulkosuhteiden valiokunnan ja kansalaisvapauksien ja sisäasiain valiokunnan lausunnot (A4-0251/98), A. katsoo antaneensa hyväksyntänsä tulliliitolle sillä ehdolla, että Turkki toteuttaa poliittisia uudistuksia, jotka tuovat sen lähemmäksi Euroopan unioniin liittymisen edellytysten täyttämistä, B. ottaa huomioon, että komission arvion mukaan «Turkin ihmisoikeustilanteessa ja demokratisoitumissa ei ole tapahtunut merkittävää kehitystä», C. ottaa huomioon, että vaikka tulliliiton ensimmäisen vuoden aikana viennin ja tuonnin välillä vallitsi epätasapaino, vuoden 1997 kauppaa kuvaavat luvut viittaavat siihen, että Turkin vienti EU:hun kasvaa nyt nopeammin kuin Turkin tuonti EU:sta, D. katsoo, että on tarpeen tutkia tarkemmin tulliliiton täytäntöönpanon ja syventämisen vaikutuksia unionin talousarvioon ja tuloihin, E. ottaa huomioon 12. ja 13. joulukuuta 1997 kokoontuneen Eurooppa-neuvoston päätelmät, joissa jälleen todetaan Turkin kelpoisuus Euroopan unionin jäseneksi, ja muistuttaa samalla niistä ehdoista, jotka Turkin on täytettävä, jotta siitä voisi tulla EU:n jäsen, F. katsoo, että Euroopan unionin ja Turkin suhteiden tulee kehittyä niin, että molemmat osapuolet noudattavat eri sopimusten puitteissa tekemiään sitoumuksia, G. katsoo, että kohti demokraattista oikeusvaltiota vievä kehitys kohtaa Turkissa vaikeita rakenteellisia ongelmia, H. on järkyttynyt Turkin asenteesta Kyproksen kysymyksen ratkaisemiseen ja muistuttaa, että tällainen asenne vaikeuttaa edelleen Euroopan unionin ja Turkin välisiä suhteita, I. panee merkille komission ehdottamat useat erityistoimenpiteet, jotka voisivat muodostaa perustan uudelle alulle EU:n ja Turkin pitkäaikaisissa suhteissa sillä edellytyksellä, että Turkki osoittaa konkreettisilla toimenpiteillä olevansa valmis mukautumaan yhteisön vaatimuksiin ihmisoikeuksia, vähemmistöjä ja hyvien suhteiden kehittämistä naapurivaltioiden kanssa koskevissa asioissa; 1. On komission kanssa samaa mieltä siitä, että tulliliitto yleisesti ottaen toimii tyydyttävästi, ja pitää myönteisenä viimeaikaista suuntausta kohti EU:n ja Turkin välisen - kasvavan - kaupan paluuta tasapainoon, mikä on yksi tulliliiton aikaansaannoksista; 2. Kehottaa komissiota valvomaan EY:n ja Turkin välisen tulliliiton sosiaalista vaikutusta turkkilaiseen yhteiskuntaan; 3. Toistaa hyväksyvänsä Turkin kansalaisyhteiskunnan esittämät ehdotukset, joilla pyritään aikaansaamaan sellaisia demokratiaa ja ihmisoikeuksia Turkissa koskevia parannuksia, joiden avulla maa olisi asiaa koskevien yhteisön vaatimusten mukainen ja joiden avulla se pitäytyisi tulliliittosopimuksen allekirjoittamisen yhteydessä antamissaan sitoumuksissa, mukaan lukien perustuslailliset takuut ihmisoikeuksien, vähemmistöjen oikeuksien, perusvapauksien sekä kaikille kuuluvan ilmaisunvapauden kunnioittamisesta sekä sotilaiden saattamisesta maan poliittisten viranomaisten kontrolliin Turkin allekirjoittamien kansainvälisten sopimusten ja Euroopan neuvoston ihmisoikeussopimuksen pohjalta; 4. Korostaa sitä, että se aikoo tarkastella Turkin, samoin kuin kaikkien muidenkin jäsenyyttä hakeneiden maiden, tilannetta Kööpenhaminassa hyväksyttyjen kriteerien valossa; 5. Rohkaisee voimakkaasti jatkamaan assosiaatiosopimuksessa mainittujen elinten, assosiointineuvoston ja parlamentaarisen sekakomitean, joiden työ on äskettäin alkanut uudelleen, välillä käytävää rakentavaa keskustelua; katsoo, että Euroopan parlamentin ja Turkin poliittisten puolueiden ja säätiöiden sekä kansalaisyhteiskunnan järjestöjen välistä yhteydenpitoa olisi kannustettava; 6. Pahoittelee sitä, että joitakin assosiointineuvoston vuonna 1995 antamien päätöslauselmien mukaisia tulliliiton toimivuuteen (kauppa, markkinat, liikenne) liittyvien eri alojen turkkilaisten ja eurooppalaisten edustajien ministeritason tapaamisia ei ole vielä järjestetty, ja pyytää molempia osapuolia varmistamaan, että ne järjestetään niin pian kuin mahdollista; 7. On tyytyväinen komission ja Euroopan parlamentin 19. syyskuuta 1996 Turkin poliittisesta tilanteesta annetun päätöslauselman nojalla perustamaan toimielinten väliseen työryhmään, jonka tehtävä on tutkia MEDA-ohjelmaan kuuluvia hankkeita; toistaa, että vain työryhmän hyväksymille hankkeille, jotka on esitetty asianmukaisesti asiasta vastaaville elimille, voidaan myöntää rahoitusta; muistuttaa, että Euroopan parlamentin aloitteesta luotiin toinen työryhmä tutkimaan demokratiaa ja ihmisoikeuksien suojelemista ja että sen työ olisi koordinoitava edellä mainitun toimielinten välisen työryhmän työhön; 8. Pyytää neuvostoa ilmoittamaan Euroopan parlamentille aloitteet, jotka on tehty Turkin viranomaisten kanssa ja joiden avulla on mahdollista käynnistää uudelleen Turkille maksettavaan erityistukeen liittyvän varainhoitoasetuksen hyväksymismenettely; 9. Ottaa huomioon Turkin kohtaamat rakenteelliset ongelmat, jotka vaikeuttavat toimivan oikeusvaltion toteuttamista sekä siihen kuuluvien instituutioiden luomista ja mukauttamista, ja pyytää komissiota selvittämään tähän liittyen, onko MEDAn demokratiaohjelman puitteissa syytä perustaa erityinen Turkkia koskeva budjettikohta; 10. Kehottaa komissiota jatkamaan vuosittain toteutettavaa Turkin suhteita koskevaa tarkasteluaan, koska on tarpeen että tulliliittoa voidaan soveltaa kaikilta osin, myös rahoituksen osalta Turkkiin; pitää kiinni siitä, että komission tulee julkaista vuosikertomuksensa ajoissa, jotta se olisi käytettävissä silloin, kun Euroopan parlamentissa harkitaan seuraavan vuoden talousarviota; 11. Panee merkille komission huomiot, joiden mukaisesti useimpia ehdotuksia tulliliiton vahvistamiseksi ja Euroopan ja Turkin välisten suhteiden kehittämiseksi tulliliitosta eteenpäin ei voida panna täytäntöön ilman Euroopan unionin talousarviosta saatavaa tukea ainakaan täytäntöönpanon alkuvaiheessa; 12. Muistuttaa tässä mielessä, että budjettivallan käyttäjä tutkii näiden ehdotusten vaikutusta talousarvioon ja rahoitukseen ja päättää niistä vuosittaisten talousarviomenettelyjen yhteydessä; 13. Toteaa taloussuhteiden kehittyneen merkittävästi Turkin kanssa muodostetun tulliunionin puitteissa sekä Turkin lainsäädännön ja tullitariffien lähentyneen asteittain Euroopan unionin toimia; katsoo kuitenkin, että jotta tullilainsäädäntö saadaan kaikki hallinnolliset menettelyt kattavaksi, sitä on kehitettävä ja ryhdyttävä soveltamaan mahdollisimman pikaisesti; tähdentää, että Turkin hallituksen on sitouduttava lujittamaan henkisen omaisuuden suojaa koskevaa lainsäädäntöä väärennösten torjumiseksi; 14. Toteaa edelleen, että kauppavaihdon alalla vallitsee jatkuva merkittävä epätasapaino ja Turkkia on autettava mukauttamaan talouttaan ja uudistamaan taloutensa rakenteita; katsoo, että toimet on assosiointineuvoston päätöksen N:o 1/95 mukaisesti suunnattava rahoitusyhteistyöhön eräillä ensisijaisilla aloilla, kuten energiahuollossa, ympäristöasioissa, ammattikoulutuksessa ja hallinnonuudistuksessa; 15. Kehottaa komissiota selvittämään, mihin jäsenehdokkaille tarkoitettuihin ohjelmiin Turkki voi osallistua, ja toivoo eritoten, että Turkki osallistuisi välittömästi seuraaviin ohjelmiin: Sokrates, Leonardo, Nuorten Eurooppa, Kaleidoskooppi, Raphael, Life, Save, aidsin ehkäisemistä koskeva toimintaohjelma ja yhtäläisiä mahdollisuuksia koskeva ohjelma; 16. Pyytää komissiota luopumaan sellaisista toimista, jotka eristäisivät Turkin ja estäisivät tällä tavoin maan poliittisen järjestelmän, väestön elinolojen ja ihmisoikeuksien tilan kehittämisen; 17. Panee merkille komissio halun - joka käy ilmi sen Turkkia varten esittämästä strategiasta - syventää tulliliittoa tietyillä aloilla (liikenne, julkiset hankinnat, lainsäädännön yhdenmukaistaminen); 18. Muistuttaa neuvoa-antavan sekakomitean 4. kokouksessa (Gaziantep, 12.6.1997) laadituista ehdotuksista erityisesti «kansalaisyhteiskunnan» avustamisen painopistealueiden ja Turkin yhteisön ohjelmiin osallistumisen osalta; 19. Kehottaa Turkkia myötävaikuttamaan yhteisöjen välisen vuoropuhelun aloittamiseen uudelleen YK:n päätösten ja huippukokouksissa tehtyjen sopimusten pohjalta kahden vyöhykkeen ja kahden yhteisön liittovaltiosta sekä ryhtymään konkreettisiin toimiin asevoimien vetämiseksi Kyprokselta saaren yleisen demilitarisoinnin edistämiseksi; 20. On täysin samaa mieltä komission kanssa seuraavien seikkojen tärkeydestä: - demokratisoinnin jatkaminen ja ihmisoikeuksien turvaaminen sekä asevoimien poliittisen valvonnan vakiinnuttaminen, - hyvien naapuruussuhteiden luominen Kreikan ja Turkin välillä ja Turkin ja kaikkien sen naapurimaiden välillä, - kansainvälisen oikeuden periaatteiden kunnioittaminen pyrittäessä Egeanmerta ja erityisesti Imian kallioluotoa koskevien erimielisyyksien ratkaisuun ja mannerjalustan rajaamiseen, - sellaisen ratkaisun löytäminen Kyproksen kysymykseen, joka ottaa huomioon molempien väestöryhmien kulttuurisen ja poliittisen ominaislaadun ja johon sisältyy se, että Turkki yhtyy Yhdistyneiden kansakuntien päätöslauselmiin ja hyväksyy sen tarjoukset toimia välittäjänä; 21. Toistaa jälleen kantansa, että Kaakkois-Turkin konflikti voidaan ratkaista vain poliittisesti, ja kannattaa ehdotuksia, joilla pyritään kurdien identiteetin juridiseen tunnustamiseen, sekä kansallisia ja kansainvälisiä aloitteita, jotka voisivat edistää vuoropuhelua ja neuvotteluja osapuolten välillä; korostaa tulitauon välttämättömyyttä ja kehottaa Turkin viranomaisia pyrkimään rauhanomaiseen poliittiseen neuvotteluratkaisuun kurdikysymyksessä; 22. Tuomitsee hyökkäyksen Pohjois-Irakiin ja katsoo, että ratkaisu PKK:n terrorismiin ei voi perustua kansainvälisten rajojen loukkaamiseen, vaan ratkaisu on löydettävä oikeusvaltiota kunnioittaen ja Turkin allekirjoittamia kansainvälisiä yleissopimuksia noudattaen; 23. Pyytää, että Euroopan parlamentin Saharov-palkinnon saanut Leyla Zana ja muut poliittiset vangit vapautetaan välittömästi; 24. Kehottaa Turkin hallitusta toimimaan voimallisesti hankkiutuakseen eroon Turkilla kansainvälisessä huumekaupassa olevasta asemasta; kehottaa Turkkia tiiviiseen yhteistoimintaan Euroopan unionin kanssa huumausaineiden torjunnan alalla; 25. Pitää kiinni siitä, että on tarpeen saattaa poliittinen vuoropuhelu uudelleen käyntiin; 26. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden hallituksille ja parlamenteille, Eurooppa-konferenssiin osallistuvien valtioiden hallituksille ja parlamenteille sekä Turkin kansalliskokoukselle ja hallitukselle.